Forsterker sikkerheten ved USAs ambassade i Oslo
ARTIKKELEN ER OVER SEKS ÅR GAMMEL Sikkerheten skjerpes ved USAs ambassader over hele verden på grunn av de voldsomme protestene mot den kontroversielle Muhammed-filmen. Overfor VG Nett bekrefter politiet at de har forsterket sikkerheten også ved USAs ambassade i Norge. - Tiltakene er tilpasset trusselbildet. Grunnlaget for det økte fokuset er selvfølgelig det som har skjedd internasjonalt. Det blir vurdert ut fra en nasjonal tilnærming, sier politiinspektør ved Oslo politidistrikt Johan Fredriksen. Han sier at de følger med på det som skjer i verden, og følger opp foreslåtte tiltak i trusselvurderingen, som PST har ansvaret for. Han vil ikke gå nærmere inn på tiltakene som er gjort. - Det kan være både synlige og ikke-synlige tiltak som kan variere i utførelse og volum. Minutt for minutt PST sier at uroen i Midtøsten kan få betydning også for Norge. - Det kan være veldig relevant. Det har vi erfaring fra tidligere, for eksempel fra karikaturstriden. Hendelser som skjer langt utenfor landets grenser kan få konsekvenser i Norge. Han vil ikke kommentere hvordan trusselvurderingene har endret seg, men sier at de vurderer det fortløpende. - Slik situasjonen er i dag, så jobber vi hele tiden med å samle inn informasjon og analysere den, og gjøre trusselvurderinger. Vi følger trusselbildet time for time, minutt for minutt, sier informasjonssjef Martin Bernsen til VG Nett. Fredag fortsatte protestene i flere land. I Jemen åpnet politiet ild mot demonstrantene. På vakt for uro Samtidig er også norske diplomater i muslimske land og soldater i Afghanistan på vakt for uroligheter etter fredagsbønnen. Filmen «Innocence of muslims» har potensial til å skape uro, bekrefter Forsvaret. De norske styrkene i Afghanistan har blant annet vært i kontakt med lokale ledere, i håp om å unngå at det blir voldelige demonstrasjoner etter fredagsbønnen. Det bekrefter presseoffiser Ivar Moen ved Forsvarets operative hovedkvarter (FOH). - Det er jo helt naturlig også å gjennomføre de tiltakene vi har hatt tidligere. Samtaler med lokale ledere er helt naturlig, i og med at vi har hatt gode erfaringer med det, sier Moen til NTB. Moen sier forsvaret har iverksatt tiltak som skal ivareta norske soldaters liv og sikkerhet, men vil ikke gå i detaljer om hvilke tiltak. - Det er ikke tvil om at vi er klar over faren. Filmen har et potensial til å skape uro, sier han. Politiet holder tale i moské Fredag skal Erik Andersen fra Oslo politidistrikt snakke til forsamlingen i Oslos største moské, Central Jamaat-e-Ahl-eSunnat, skriver Osloby.no. - Vi har vært i dialog med moskeene i Oslo de siste tre-fire årene og er der jevnlig for å komme med korte appeller eller gi informasjon. I dag skal jeg si at vi tar avstand fra det som skjer og at vi støtter dem. Skal de markere noe, så ber jeg dem holde seg til lovverket, sier han til Osloby.no. UD iverksetter tiltak Utenriksdepartementet opplyser på sin side at de har nær kontakt med ansatte i muslimske land. - Vi følger nøye med på situasjonen. Erfaringene viser at det er grunn til å være årvåken, sier kommunikasjonsrådgiver Kjetil Elsebutangen. - Vi iverksetter de tiltak og forholdsregler som vi mener er nødvendige, men jeg har ikke anledning til å gå nærmere inn på sikkerhetstiltakene, legger han til. Fredagen er helligdag i de muslimske landene, og det betyr at norske utenriksstasjoner i disse landene er stengt.
Uroen i Midtøsten kan få konsekvenser også i Norge, mener PST.